Gyrfalco flaweza

**Gyrfalco flaweza** (&nbsp;*Falco rusticolus*&nbsp;) tir katca ke Falconidae yasa, tigisa koe naelafa arktikafa lenteka.

## Pimtara
#### Gazafi zveri
Riafa *Gyrfalco* flaweza dem batakaf bruxeem ke Nunaata, tigisa koe gazaf aboyikeem ke Mialukugal is banugale tisa dalaf kevlik ke befoltafa flaweza, va kazawara va oluafa torigira webeyed. Bak 1396 konak francaf jiomik gralomeyen gan Bayezid&nbsp;I turkaf gazik, ika san-toloya batakafa *Gyrfalco* flaweza zo tunuyayad. Mali XV-eafa decemda, batmani zveri koe dobulaf tegiv ke Rossia zo miwad&nbsp;; dene aboyikeem ke Franca bak XVI-eafa decemda, tev-sanoy korik va bar-decemoya flaweza ke gazik tanon viunsud&nbsp;! Jontika duga ke *Gyrfalco* flaweza va vetcoyera ke lo gazaf aboyikeem riweyed, neken befoltafa flaweza kevlik sotir lokaliafa gu wegona viele van wivga estobar. Wori, ke bata toloya katca, flawezaya sotir gijafa is gamiafa loon dam zveriye.

*Gyrfalco* flaweza va valentexo ke *taiga* aala is dalon ruga ginobar, koe azeka lidam meftava kale ontine vas mon 900 m-. Gitir deblitafa&nbsp;; neken lana flaweza valentu Nunaata isu istu voxis valentu Amerika tici idulugal lamason getalad. Voxen sinafa koyara tandeon me tir lidabrotcafa. *Gyrfalco* flaweza valente Europa is koe Sibira is Alaska is Kanada is Nunaata voxis Islanda belon begamur.

#### Fliotafo atoxo
To kene krimta loviele zo kakever kire va pistafa dzeta ta atoxo manlize trasir. Kota tolonga va tawavo welmotafo vas 60 ik 600&nbsp;km² ok dile loon malsaver. Va intafa sinka is tela ke oceem koe bata vema trasir. *Gyrfalco* flaweza va begama me vegedur. Flaweza, tici balemeaksat ok bak alubeaksat, ko suxomama fasiayana koe tawa bravon ice butama, va baroyo ok balemoyo ato batakablafotafo is kretsakirafo gu lerke daykar. Voxe va kono atoxo jovleyeno gan ari zveripi oku lizuxo jontikviele impavantar numaze moe vokliba ke aal ok gravida ke kiria va int inker.

Dum aryoni zveri wivgasi ke naelafa lenteka, *Gyrfalco* flaweza vas aultove dem wivga rupteper. Tod tanda enjapafa gu wivgeem, jontika tolonga me nazbalked.

## Afigasuteks

File: Falco_rusticolus_white_cropped.jpg|
File: Falco_rusticolus_NAUMANN.jpg|
File: Gyrfalcon_(falco_rusticolus)_in_flight.jpg|
File: Faucon_gerfaut_MHNT.jpg|


## Xantaza
* Gyrfalco flaweza dene www.europalingua.eu

## Notraca
#### Pulasa vuestexa is klita

* (en) vuest- : Alan P. Peterson : *Falco rusticolus* is *Falconiformes*
* (en) vuest- : Animal Diversity Web : *Falco rusticolus*
* (fr+en) vuest- : Avibase : *Falco rusticolus*
* (en) vuest- : Catalogue of Life : *Falco rusticolus* (Linnaeus, 1758)
* (en) vuest- : Walvedeyafa Zveriopafa Aba : *Falco rusticolus* is *Falconiformes*
* (fr) vuest- : DORIS : espèce *Falco rusticolus*
* (fr) vuest- : Oiseaux.net : *Falco rusticolus*
* (fr) vuest- : INPN : *Falco rusticolus* (Linnaeus, 1758)
* (fr+en) vuest- : ITIS : *Falco rusticolus* (Linnaeus, 1758)
* (en) vuest- : Fauna Europaea : *Falco rusticolus*
* (en) vuest- : NCBI : *Falco rusticolus*
* (en) vuest- : Tree of Life Web Project : *Falco rusticolus*
* (en) vuest- : UICN : *Falco rusticolus* (Linnaeus, 1758)
* (en) vuest- : World Register of Marine Species : *Falco rusticolus* (Linnaeus, 1758)


#### Ara vuestexa
* *Gyrfalco flaweza (Falco rusticolus)* dene Wikispecies